Diari Oficial de la Generalitat Valenciana


Sumari del DOGV 2937, del 24-02-1997 (1997/879360)

RESOLUCIÓ de 3 de febrer de 1997, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del Conveni de col·laboració per al desenvolupament del Pla Marc de Modernització del Comerç Interior, subscrit entre el Ministeri d'Economia i Hisenda i la Conselleria d'Indústria i Comerç de la Generalitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2937

Data del DOGV
:   24-02-1997

Secció del DOGV
:   ALTRES DISPOSICIONS

Número del document
:   1997/879360


Data del document
:   03-02-1997

Organisme emissor
:   Conselleria de Presidència

Tipus de document
:   Resolució

RESOLUCIÓ de 3 de febrer de 1997, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del Conveni de col·laboració per al desenvolupament del Pla Marc de Modernització del Comerç Interior, subscrit entre el Ministeri d'Economia i Hisenda i la Conselleria d'Indústria i Comerç de la Generalitat Valenciana.  
Subscrit, després de la tramitació prèvia reglamentària, entre el Ministeri d'Economia i Hisenda i la Conselleria d'Indústria i Comerç de la Generalitat Valenciana, el dia 20 de desembre de 1996, un Conveni de col·laboració per al desenvolupament del Pla Marc de Modernització del Comerç Interior, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0023/97, i que figura com a annex d'aquesta resolució.  
València, 3 de febrer de 1997.- La directora general del Secretariat del Govern.  
Conveni de col·laboració per al desenvolupament del Pla Marc de Modernització del Comerç Interior, subscrit entre el Ministeri d'Economia i Hisenda i la Conselleria d'Indústria i Comerç de la Generalitat Valenciana.  
Madrid, 20 de desembre de 1996.  
Reunits:  
L'Excm. Sr. Rodrigo de Rato y Figaredo, vicepresident segon del Govern i ministre d'Economia i Hisenda, en virtut del Reial Decret 761/1996, de 5 de maig, i del Reial Decret 762/1996, de 5 de maig, en exercici de la competència delegada per Acord de Consell de Ministres, de 21 de juliol de 1995, pel qual es delega la competència per a la celebració de convenis de col·laboració amb les comunitats autònomes.  
L'Hble. Sr. Diego Such Pérez, conseller d'Indústria i Comerç, en nom i representació de la Generalitat Valenciana, en virtut de l'Acord del Govern Valencià, de data 2 d'octubre de 1996.  
Es reconeixen, en la representació que posseeixen, capacitat per a formular aquest Conveni, i  
Exposen:  
Que davant l'important canvi estructural que s'ha produït en el sector de la distribució comercial en els últims anys i el previsible manteniment d'aquesta tendència en el futur més pròxim, cal desenvolupar un marc d'actuació per al foment del sector de distribució comercial, de manera que es proporcione als petits comerciants una col·laboració eficaç per part dels poders públics per a enfrontar-se a aquest procés d'innovació.  
El Pla Marc de Modernització del Comerç Interior, aprovat pel Consell de Ministres, en la reunió de 12 de maig de 1995, recull una sèrie de mesures encaminades a millorar la competitivitat del comerç minorista.  
Que aquest Pla fou presentat i adoptat en la Conferència Sectorial de Comerç, celebrada el 8 de maig de 1995, ja que la seua execució suposarà l'adopció d'un conjunt de mesures i estímuls econòmics que es programaran de manera conjunta per cada comunitat autònoma amb el suport de l'administració general de l'Estat.  
Que és voluntat del Ministeri d'Economia i Hisenda i de la Conselleria d'Indústria i Comerç de la Generalitat Valenciana, impulsar i potenciar la col·laboració, la corresponsabilitat i la coordinació dels diferents nivells de les administracions públiques en la realització d'actuacions previstes en el Pla Marc de Modernització del Comerç Interior.  
En virtut del que s'ha exposat, en execució de la competència exclusiva de l'Estat prevista en l'article 149.1.13 de la Constitució i de la competència atribuïda a la Comunitat Autònoma Valenciana en l'article 34.1 del seu Estatut d'Autonomia, les parts signants,  
Acorden:  
Primer  
Les parts signants col·laboraran per a desenvolupar el Pla Marc de Modernització del Comerç Interior, dins de l'àmbit geogràfic de la Comunitat Autònoma Valenciana, com a marc en el qual es recull una estratègia comuna per a tot el sector i en el qual queden emmarcades les iniciatives que s'inclouen en aquest Conveni.  
Segon  
En desenvolupament del Pla Marc de Modernització del Comerç Interior, la Comunitat Autònoma Valenciana es compromet a convocar ajudes en els següents programes:   
a) Programa de cooperació empresarial, dirigit a atorgar ajudes a les petites i mitjanes empreses comercials, associades en organitzacions que realitzen funcions comercials per a la implantació de xarxes informàtiques, la reforma d'establiments minoristes i la implantació o renovació d'establiments majoristes.  
b) Programa de suport a l'ordenació territorial del comerç, de les ajudes del qual seran beneficiaris les associacions de comerciants, sempre que s'orienten a la creació o desenvolupament mitjançant la implantació de serveis comuns de gestió, com també a la remodelació física dels establiments col·lectius i l'adequació dels locals particulars.  
Atès que les competències urbanístiques pertanyen quasi en la totalitat a les corporacions locals, a través d'aquest Conveni s'estimularà la participació de l'administració local, com a element indispensable, per poder assentar les bases d'una adequada actuació territorial i, per tant, es consideraran com beneficiaris de les ajudes els ajuntaments.  
c) Programa de suport a comerciants independents, dirigit a les petites i mitjanes empreses de distribució comercial minorista per a realitzar inversions en la transformació física dels establiments, l'adquisició d'equipament comercial i de gestió, com també la formació d'empleats.  
Podran, així mateix, ser objecte de les ajudes d'aquest Conveni, les activitats que tot i no estar previstes en el Pla Marc, es puguen relacionar de manera evident amb l'esperit d'aquest i contribuesquen amb el seu desenvolupament a la consecució de la modernització de la distribució.  
Tercer  
Les actuacions que s'acullen a aquest Conveni seran cofinançades per ambdues parts.   
En tot cas, ja siguen les ajudes atorgades per la Comunitat Autònoma inferiors, iguals o superiors a l'establerta en els incentius previstos en el Pla Marc, l'aportació del Ministeri d'Economia i Hisenda representarà un màxim del 30 per cent de l'ajuda concedida per la Comunitat Autònoma, calculada d'acord amb els percentatges establerts en els esmentats incentius del Pla Marc.  
Aquestes aportacions del Ministeri d'Economia i Hisenda es finançaran, dins dels límits pressupostaris, a càrrec de la partida pressupostària 751 (Transferències de capital a les comunitats autònomes-Pla de Modernització del Comerç Interior), Programa 763 A (Ordenació i modernització de les estructures comercials), Servei 08 (Direcció General de Comerç Interior).  
L'assignació de recursos a la Comunitat Autònoma Valenciana és del 12'34% de la dotació final que figure en la partida pressupostària de transferències a les comunitats autònomes del Ministeri de Comerç y Turisme, de conformitat amb l'Acord del Consell de Ministres de 23 d'agost de 1996. Les transferències es realitzaran a mesura que la Comunitat Autònoma Valenciana concedisca les corresponents ajudes públiques en l'àmbit del que estableix aquest Conveni.  
Quart  
Cada comunitat autònoma aplicarà les assignacions de l'Estat als programes establerts en els apartats a), b) i c) del punt segon, en la proporció que en el Pla Marc s'assigna a cadascun dels esmentats programes, amb un marge de més menys el 20%.  
Cinquè  
La gestió de les ajudes es realitzarà d'acord amb el següent procediment:  
5.1 Les sol·licituds de concessió d'ajudes públiques es presentaran en la unitat administrativa i en els termes que establisca la normativa de convocatòria que dicte l'administració de la Comunitat Autònoma de València.  
5.2 L'administració de la Comunitat Autònoma instruirà i resoldrà l'atorgament de les ajudes sol·licitades, d'acord amb el que s'estableix en l'apartat quart.  
5.3 La Conselleria d'Indústria i Comerç notificarà la resolució de les sol·licituds als interessats i realitzarà el control i seguiment dels projectes aprovats.  
5.4 A fi de conèixer la destinació donada a les subvencions i per a portar a terme el seguiment i l'avaluació de les activitats cofinançades per ambdues parts, el Ministeri d'Economia i Hisenda, d'acord amb les comunitats autònomes, establirà el sistema d'intercanvi d'informació que es considere necessari. Això s'entén sense perjudici del control financer que correspon a la Intervenció General de l'administració de l'Estat, i a la fiscalització que correspon al Tribunal de Comptes.  
5.5 La Comunitat Autònoma podrà assignar excepcionalment els recursos transferits per l'Estat a les resolucions favorables d'expedients, els objectius dels quals coincidisquen amb els d'aquest Conveni, aprovats durant l'exercici de 1996, d'acord amb la Comissió de Seguiment.  
5.6 El pagament als perceptors de l'import total de les ajudes l'efectuarà l'organisme pagador de l'administració autonòmica.  
Sisè  
Es crearà una Comissió de Seguiment per al desenvolupament del Conveni, integrada per tres representants de cadascuna de les parts signants designats, respectivament, pel Ministeri d'Economia i Hisenda i el conseller d'Indústria i Comerç.  
Seran funcions de la Comissió de Seguiment el seguiment de l'aplicació d'aquest Conveni i de totes aquelles actuacions que se'n regulen o deriven i particularment les següents:  
a) Analitzar les actuacions concretes que s'hagen de considerar integrades dins del Pla Marc de Modernització del Comerç Interior i aquelles a les qual es refereix l'últim paràgraf de l'apartat segon.  
b) Realitzar el seguiment de les actuacions que es desenvolupen en execució d'aquest Conveni i reflectir-ne el grau de desenvolupament.  
c) Interpretar aquest Conveni i donar solució als dubtes i controvèrsies que en el compliment d'aquest puguen produir-se.  
La Comunitat Autònoma es compromet a presentar a la Comissió de Seguiment la informació que aquesta sol·licite per a, d'aquesta manera, poder realitzar les funcions que se li assignen.  
Setè  
Sense perjudici del procediment previst i de les funcions assignades a la Comissió de Seguiment, la gestió de les actuacions per a la difusió del Pla Marc en l'àmbit de la Comunitat Autònoma, correspondrà a la Conselleria d'Indústria i Comerç de la Generalitat Valenciana.  
Vuitè  
Aquest Conveni entrarà en vigor des de la data de la signatura i tindrà una vigència temporal fins el 31 de desembre de l'any 1996. No obstant això, podrà produir-se'n la resolució abans del termini indicat, per mutu acord de les parts, per incompliment o per denúncia d'alguna d'elles. En aquest últim cas, haurà d'haver-hi una notificació de denúncia a l'altra part, amb una antelació mínima de sis mesos respecte a la data en què es desitjara deixar-lo sense efecte.  
Novè  
El règim jurídic aplicable a aquest Conveni és el que estableix el títol Y de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i seran d'aplicació així mateix la resta de normes de Dret Administratiu en matèria d'interpretació, modificació i resolució de les qüestions no previstes en el Conveni que se subscriu.  
Les qüestions litigioses que puguen sorgir en la interpretació i compliment d'aquest Conveni, seran de coneixement i competència de l'Ordre Jurisdiccional Contenciós Administratiu.  
I com a prova de conformitat, signen les persones que intervenen, al lloc i en la data indicats en l'encapçalament.  
El vicepresident segon del Govern i ministre d'Economia i Hisenda   
El conseller d'Indústria i Comerç